b'\n_START_ARTICLE_\nGeorg Heinrich Waldemar M\xc3\xbcller\n_START_PARAGRAPH_\nGeorg Heinrich Waldemar M\xc3\xbcller (3. december 1762 i Hannover \xe2\x80\x93 12. juli 1834) var en tysk-dansk leksikograf._NEWLINE_Han gik i latinskolen i sin f\xc3\xb8deby og studerede teologi indtil 1783, men kom i 1786 til Danmark som hvervet underofficer. I 1802 blev han ansat som l\xc3\xa6rer ved det holstenske milit\xc3\xa6rinstitut i Rendsborg, udn\xc3\xa6vntes i 1808 til premierl\xc3\xb8jtnant, gik af som kaptajn 1815 og blev i 1823 rektor ved kommuneskolen i Friedrichsberg (Slesvig). I 1827 nedlagde han sit embede og d\xc3\xb8de 12. juli 1834. Han udgav nogle l\xc3\xa6reb\xc3\xb8ger i tysk grammatik, oprindelig som anhang til Neues d\xc3\xa4nisch-deutsches W\xc3\xb6rterbuch zum Gebrauch f\xc3\xbcr Deutsche (2 bind, 1800). Senere udgav han Tysk-dansk Ordbog (3 bind, Kiel 1807-10). Nogle danske digte af ham findes i Eidora.'